
Monilinia laxa és Monilinia fructicola izolátumok fungicid rezisztenciája

A csonthéjasok monilíniás virág- és hajtáselhalást okozó Monilinia laxa kórokozó mellett 2007-től a Monilinia fructicola karantén kórokozó is megjelent a hazai ültetvényekben. A kórokozó hazai elterjedése a növényvédelmi technológiát is módosítja, hiszen a gyümölcsérés időszakában elengedhetetlenné válik a fungicidek használata. A fokozódó peszticid felhasználás miatt fenn áll a veszélye az ellenálló populációk kialakulásának, ezért időről időre szükség van a fungicidek hatékonyságának vizsgálatára.
Vizsgálatainkat 9 Monilinia izolátummal végeztük. A klasszikus mikológiai és molekuláris módszerekkel 8 izolátumot M. laxa kórokozóként, míg 1 izolátumot M. fructicola kórokozóként határoztunk meg. A laboratóriumi hatásvizsgálat során 16 növényvédő szer hatékonyságát teszteltük a micélium növekedésre és a konídiumok csírázására. A legkevésbé hatékonynak az azoxistrobin hatóanyag bizonyult, így az engedélyezett strobilurin típusú hatóanyagok kapcsán felvetődhet a rezisztencia kialakulásának veszélye. Valós idejű PCR módszerrel vizsgáltuk a Qoi rezisztenciáért leggyakrabban felelős pontmutáció jelenlétét.
Fungicid hatást tapasztaltunk mind a telepek növekedésére kifejtett hatás, mind a konídiumok csírázására kifejtett hatás tesztelésekor az Orius 20 EW, Mirage 45 EC, Systhane Duplo, Flint Max, Signum WG és a Teldor készítmények gyakorlati dózisában. A Chorus 50 WG a M. fructicola kórokozó, a Topsin-M 70 WDG a M. laxa kórokozó micélimnövekedését gátolta teljes mértékben, míg a másik kórokozó fejlődését gyengén gátolta. A konídiumok csírázásánál nem figyeltünk meg szignifikáns különbséget a két fajra kifejtett hatás között. A kontakt szerek közül a Cupertine M bizonyult a leghatékonyabbnak, a réz tartalmú szerek közül a Nordox 75 WG fejtette ki a legerősebb gátló hatást. Valós idejű PCR technikával a M. laxa izolátumokból sikerült kimutatnunk a strobilurin rezisztenciáért felelős, a mitokondriális DNS-ben a pontmutációt hordozó, DNS kópiáját. Az egyes izolátumok mérgezett agarlemezen tesztelt strobilurin érzékenysége korrelált a valós idejű PCR vizsgálat eredményeivel.



